C 187/3

KOMISIJOS KOMUNIKATAS

Bendro 2020 m. apyvartoje buvusių apyvartinių taršos leidimų skaičiaus paskelbimas ES šiltnamio efektą sukeliančių dujų apyvartinių taršos leidimų prekybos sistemos, sukurtos Direktyva 2003/87/EB, rinkos stabilumo rezervo reikmėms

(2021/C 187/02)

1. ĮVADAS

2015 m. Taryba ir Europos Parlamentas nusprendė sukurti rinkos stabilumo rezervą (RSR) (1) Direktyva 2003/87/EB (2) nustatytoje ES apyvartinių taršos leidimų prekybos sistemoje (ATLPS). RSR pradėjo veikti 2019 m. sausio mėn. Rinkos stabilumo rezervas sukurtas siekiant užtikrinti, kad ES anglies dioksido rinkoje nesusidarytų didelis struktūrinis apyvartinių taršos leidimų (toliau – ATL) perteklius, nes tuomet kyla rizika, kad ES ATLPS nebesiųs atitinkamo signalo investuotojams, o jo reikia, kad ES šiltnamio efektą sukeliančių dujų kiekio mažinimo tikslų būtų pasiekta ekonomiškai efektyviai. Kita jo paskirtis – padidinti ES ATLPS atsparumą pasiūlos ir paklausos disbalanso atveju, kad ES ATLPS rinka galėtų veikti tinkamai.

Sprendime nustatyta, kad nuo 2017 m. kiekvienais metais iki gegužės 15 d. Komisija turi paskelbti visų apyvartoje esančių ATL skaičių. Pagal šį skaičių nustatoma, ar tam tikras skaičius ATL, kuriuos ketinama parduoti aukcionuose, turėtų būti perkeltas į rezervą, ar perkeltas iš jo.

2020 m. gegužės 8 d. Komisija paskelbė, kad 2019 m. apyvartoje iš viso buvo maždaug 1,38 mlrd. ATL. (3). Laikantis RSR taisyklių ir remiantis 2020 m. gruodžio 11 d. Komisijos pranešimu C/2020/8643 (4), kadangi Jungtinė Karalystė išstojo iš Sąjungos ir ATLPS direktyva jai ir jos teritorijoje taikoma nuo 2021 m. sausio 1 d. pagal Protokolą dėl Airijos ir Šiaurės Airijos, 2020 m. rugsėjo 1 d.–2021 m. rugpjūčio 31 d. laikotarpiu į rezervą turi būti perkelta 307 663 518 ATL.

Šis komunikatas yra penktas su RSR susijęs dokumentas ir jame skelbiami 2020 m. duomenys. Jame pateikiamas bendras apyvartoje buvusių ATL skaičius ir išsamiai išdėstoma, kaip jis apskaičiuotas. Šiame dokumente bus nustatyta, kiek ATL bus perkelta į rezervą nuo 2021 m. rugsėjo mėn. iki 2022 m. rugpjūčio mėn.

2. RINKOS STABILUMO REZERVO VEIKIMAS

RSR pradeda veikti automatiškai, kai tik bendras apyvartoje esančių ATL skaičius neatitinka iš anksto nustatyto intervalo. Į rezervą ATL perkeliami, jei bendras apyvartoje esančių ATL skaičius viršija 833 milijonų ATL ribinę vertę. Iš rezervo ATL perkeliami, jei bendras apyvartoje esančių ATL skaičius yra mažesnis kaip 400 milijonų. Praktiškai į rezervą ATL perkeliami aukcionuose parduodant 100 mln. mažiau ATL, o iš rezervo jie paimami būsimuose aukcionuose parduodant jų 100 mln. daugiau.

Taigi bendro apyvartoje esančių ATL skaičiaus, kuriuo remiantis ATL perkeliami į rezervą arba iš jo, paskelbimas yra svarbus rezervo veikimo elementas.

Per paskutinę išsamią ES ATLPS peržiūrą (5) padaryta svarbių RSR veikimo pakeitimų. 2019–2023 m. laikotarpiu bendro apyvartoje esančių ATL skaičiaus procentinė dalis, pagal kurią nustatoma, kiek ATL bus perkelta į rezervą viršijus 833 mln. ATL ribinę vertę, laikinai padvigubinta nuo 12 iki 24 %. Be to, nuo 2023 m. RSR esantys ATL, kurių skaičius viršys ankstesniais metais aukcionuose parduotų ATL skaičių, nebegalios.

Taigi remiantis šiuo komunikatu, per dvylikos mėnesių laikotarpį, prasidedantį 2021 m. rugsėjo 1 d., į rezervą bus perkelta 24 % (6) viso apyvartoje esančių ATL skaičiaus. Atitinkamas kiekis bus išskaičiuotas iš aukcionuose parduoti skirtų valstybių narių ir trijų EEE narėmis esančių ELPA valstybių ATL kiekių, taip pat iš Jungtinės Karalystės aukcionuose parduoti skirto ATL kiekio, susijusio su elektros energijos gamyba Šiaurės Airijoje, atsižvelgiant į jų atitinkamas aukcionuose parduodamų ATL dalis. Šiomis aplinkybėmis primenama, kad iki 2025 m. gruodžio 31 d., apskaičiuojant tas atitinkamas dalis, neatsižvelgiama į ATL, perskirstomus siekiant solidarumo ir augimo Sąjungoje.

3. BENDRAS APYVARTOJE ESANČIŲ ATL SKAIČIUS

Sprendimo (ES) 2015/1814 1 straipsnio 4 dalyje nustatyta, kad bendras apyvartoje esančių ATL skaičius „gaunamas iš sudėtinio apyvartinių taršos leidimų, išduotų laikotarpiu nuo 2008 m. sausio 1 d. iki tų konkrečių metų gruodžio 31 d. (įskaitant tuo laikotarpiu pagal Direktyvos 2003/87/EB 13 straipsnio 2 dalį išduotus apyvartinius taršos leidimus ir ES ATLPS įrenginių veiklos vykdytojų turimas teises naudoti tarptautinius kreditus), skaičiaus atėmus sudėtinį patvirtintų ES ATLPS įrenginių laikotarpiu nuo 2008 m. sausio 1 d. iki tų pačių metų gruodžio 31 d. išmestų teršalų tonų, visų pagal Direktyvos 2003/87/EB 12 straipsnio 4 dalį panaikintų ir rezerve esančių apyvartinių taršos leidimų skaičių“.

Trumpai tariant, bendras apyvartoje esančių ATL skaičius, nuo kurio priklauso, ar ATL bus perkelti į rezervą ar iš jo, apskaičiuojamas pagal tokią formulę:

TNAC = pasiūla – (paklausa + RSR esantys ATL)

Bendrą apyvartoje esančių ATL skaičių lemia trys skirtingi elementai: pirmas – ATL pasiūla nuo 2008 m. sausio 1 d.; antras – ATL paklausa (grąžintų ir panaikintų ATL skaičius); trečias – rezerve esančių ATL skaičius.

Kaip numatyta Sprendime (ES) 2015/1814, į aviacijos ATL ir patvirtintą aviacijos sektoriuje išmestų šiltnamio efektą sukeliančių dujų kiekį šiomis aplinkybėmis neatsižvelgiama.

3.1. Pasiūla

ATL pasiūlą rinkoje lemia skirtingi elementai:

— iš 2008–2012 m. laikotarpio (2 etapo) perkeltų (7) ATL skaičius;

— nemokamų nuo 2013 m. sausio 1 d. iki 2020 m. gruodžio 31 d. paskirstytų ATL, įskaitant iš naujiems rinkos dalyviams skirto rezervo (NER) paskirstytus ATL, skaičius (8),

— ATL, nepaskirstyti įrenginiams, kaip nurodyta Direktyvos 2003/87/EB 10a straipsnio 7 dalyje, ir ATL, nepaskirstyti įrenginiams, nes taikytos tos direktyvos (9) 10a straipsnio 19 ir 20 dalys, kurie turi būti perkelti į rezervą 2020 m. pagal RSR sprendimo (10) 1 straipsnio 3 dalį; — iš tų kiekių turi būti išskaičiuota 50 mln. nepaskirstytų ATL, parduotų aukcionuose pajamas skiriant inovacijų fondui pagal ATLPS direktyvos 10a straipsnio 8 dalį (11);

— nuo 2013 m. sausio 1 d. (12) iki 2020 m. gruodžio 31 d. (13) išduoti parduoti aukcionuose skirti ATL; 2020 m. aukcionuose parduoti ATL apima 50 mln. ATL iš RSR, kurie turi būti parduoti aukcionuose pajamas skiriant inovacijų fondui pagal ATLPS direktyvos 10a straipsnio 8 dalį;

— iš aukcionuose parduodamų ATL skaičiaus 2014–2016 m. išskaičiuoti ATL ir ATL, 2019 ir 2020 m. išskaičiuoti iš aukcionuose parduodamo skaičiaus pagal 2018 m. gegužės 15 d. (14), 2019 m. gegužės 14 d. (15) ir 2020 m. gegužės 8 d. (16) Komisijos komunikatus;

— ATL, kuriuos Europos investicijų bankas (EIB) pavertė programai „NER300“ skirtais pinigais, skaičius;

— tarptautinių kreditų, kuriuos įmonės panaudojo iki 2020 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius.

Iš ES ATLPS 2 etapo perkelta 1 749 540 826 ATL (17). Bendras perkeltų ATL skaičius – tai visi ES ATLPS 2 etape išduoti ATL, kurie nebuvo grąžinti už išmestą šiltnamio efektą sukeliančių dujų kiekį ar panaikinti. Apskaičiuojant bendrą apyvartoje esančių ATL skaičių į šį skaičių atsižvelgiama kaip į 2013–2020 m. laikotarpio (3 etapo) pradžioje (2013 m. sausio 1 d.) apyvartoje buvusį ATL skaičių.

Nuo 2013 m. sausio 1 d. iki 2020 m. gruodžio 31 d. nemokamai paskirstytų ATL skaičius, įskaitant iš NER paskirstytus ATL, yra 6 588 904 098 (18).

ATL, kurie nebuvo paskirstyti, kaip nurodyta Direktyvos 2003/87/EB 10a straipsnio 7 dalyje (19), skaičius buvo 301 801 477. Iš šio kiekio turi būti išskaičiuota 50 mln. ATL, parduotų aukcionuose pajamas skiriant inovacijų fondui.

Remiantis bendroje aukcionų platformoje ir atitinkamose atskirose aukcionų platformose įvykusių aukcionų duomenimis (20), nuo 2013 m. sausio 1 d. iki 2020 m. gruodžio 31 d. aukcionuose, įskaitant vadinamuosius ankstyvuosius aukcionus, parduota 6 008 253 000 ATL.

2014–2016 m. iš aukcionuose parduodamų ATL skaičiaus pagal Sprendimo (ES) 2015/1814 1 straipsnio 2 dalį išskaičiuotų ATL skaičius yra 900 000 000.

Remiantis 2018 m. gegužės 15 d., 2019 m. gegužės 14 d. ir 2020 m. gegužės 8 d. Komisijos komunikatais, 2019 ir 2020 m. iš aukcionuose parduodamų ATL skaičiaus išskaičiuota 772 749 992 ATL.

EIB 300 000 000 ATL pavertė programai „NER300“ skirtais pinigais (21).

Iki 2020 m. gruodžio 31 d. išmestam šiltnamio efektą sukeliančių dujų kiekiui kompensuoti įmonės sunaudojo 478 844 902 tarptautinių kreditų (22).

3.2. Paklausa

Paklausa apskaičiuojama iš bendro patikrinto nuo 2013 m. sausio 1 d. (23) iki 2020 m. gruodžio 31 d. iš įrenginių išmestų šiltnamio efektą sukeliančių dujų kiekio, t. y. 13 546 329 007 tonų (24), atėmus per tą patį laikotarpį panaikintų ATL kiekį, t. y. 441 393.

3.3. RSR esantys ATL

Pagal Sprendimo (ES) 2015/1814 1 straipsnio 2 dalį 900 mln. ATL, 2014–2016 m. išskaičiuoti iš aukcionuose parduodamų ATL skaičiaus, buvo perkelti į rezervą, kai jis pradėjo veikti 2019 m. sausio 1 d.

Remiantis 2018 m. gegužės 15 d. Komisijos komunikatu (25), 2019 m. sausio 1 d.–rugpjūčio 31 d. laikotarpiu į rezervą perkelti 264 731 936 ATL.

Remiantis 2019 m. gegužės 14 d. Komisijos komunikatu, 2019 m. rugsėjo 1 d. (26)–gruodžio 31 d. laikotarpiu į rezervą perkelti 132 392 786 ATL, o 2020 m. sausio 1 d.–rugpjūčio 31 d. laikotarpiu – 264 785 572 ATL.

Remiantis 2020 m. gegužės 8 d. Komisijos komunikatu (27), 2020 m. rugsėjo 1 d.–gruodžio 31 d. į rezervą perkelti 110 839 698 ATL.

Pagal RSR sprendimo 1 straipsnio 3 dalį 2020 m. pabaigoje į rezervą perkelti 301 801 477 ATL – šis skaičius atitinka ATL, kurie nebuvo paskirstyti, kaip nurodyta Direktyvos 2003/87/EB 10a straipsnio 7 dalyje, skaičių.

Remiantis ATLPS direktyvos 10a straipsnio 8 dalimi, RSR esančių ATL skaičius sumažintas 50 mln. ATL, kurie 2020 m. aukcionuose parduoti pajamas skiriant inovacijų fondui.

Todėl laikotarpiu iki 2020 m. gruodžio 31 d. rezerve buvo 1 924 551 469 ATL (28).

3.4. Bendras apyvartoje esančių ATL skaičius

Atsižvelgiant į tai, kas išdėstyta pirmiau, bendras apyvartoje esančių ATL skaičius yra 1 578 772 426.

4. IŠVADA

Pagal RSR taisykles per 12 mėnesių laikotarpį – nuo 2021 m. rugsėjo 1 d. iki 2022 m. rugpjūčio 31 d. – į RSR bus perkelta iš viso 378 905 382 ATL.

Kitas dokumentas apie apyvartoje buvusių ATL skaičių, kuriuo remiantis bus nustatytas nuo 2022 m. rugsėjo mėn. iki 2023 m. rugpjūčio mėn. į rezervą perkeltinų ATL skaičius, bus paskelbtas 2022 m. gegužės mėn.

Apžvalga

Pasiūla a) Iš 2 etapo perkeltų ATL skaičius 1 749 540 826 b) Nemokami ATL 2013 m. sausio 1 d.–2020 m. gruodžio 31 d. laikotarpiu, įskaitant paskirstytuosius iš NER 6 588 904 098 c) ATL, kurie nebuvo paskirstyti, kaip nurodyta Direktyvos 2003/87/EB 10a straipsnio 7 dalyje 301 801 477 d) Iš c punkte nurodytos sumos išskaityti ATL, kuriuos buvo numatyta 2020 m. parduoti aukcionuose pajamas skiriant inovacijų fondui -50 000 000 e) Bendras aukcionuose nuo 2013 m. sausio 1 d. iki 2020 m. gruodžio 31 d. parduotų ATL skaičius 6 008 253 000 f) Iš aukcionuose parduodamų ATL skaičiaus 2014–2016 m. išskaičiuoti ATL 900 000 000 g) Po 2018 m. gegužės 15 d., 2019 m. gegužės 14 d. ir 2020 m. gegužės 8 d. Komisijos komunikatų iš 2019 ir 2020 m. aukcionuose parduodamų ATL skaičiaus atimti ATL 772 749 992 h) ATL, kuriuos Europos investicijų bankas (EIB) pavertė programai „NER300“ skirtais pinigais, skaičius 300 000 000 i) Tarptautinių kreditų, kuriais įmonės naudojosi iki 2020 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius 478 844 902 Iš viso (pasiūla) (29) 17 050 094 295





Paklausa (a) Patvirtintas nuo 2013 m. sausio 1 d. iki 2020 m. gruodžio 31 d. iš ES ATLPS įrenginių išmestas šiltnamio efektą sukeliančių dujų kiekis tonomis 13 546 329 007 (b) Iki 2020 m. gruodžio 31 d. pagal Direktyvos 2003/87/EB 12 straipsnio 4 dalį panaikintų ATL skaičius 441 393 Iš viso (paklausa) 13 546 770 400





RSR esantys ATL (30) Rezerve laikomų leidimų skaičius 1 924 551 469 Bendras apyvartoje esančių ATL skaičius 1 578 772 426

(1) Sprendimas (ES) 2015/1814 (OL L 264, 2015 10 9, p. 1).

(2) OL L 275, 2003 10 25, p. 32.

(3) Žr. Komisijos komunikatą C(2020) 2835 final:

https://eur-lex.europa.eu/legal-content/LT/TXT/PDF/?uri=CELEX:52020XC0513(02)&from=LT

(4) Komisijos pranešimas apie 2021 m. visos Sąjungos apyvartinių taršos leidimų skaičių ir rinkos stabilumo rezervą pagal ES apyvartinių taršos leidimų prekybos sistemą, 2020/C 428 I/01 (C/2020/8643) (OL C 428 I, 2020 12 11, p. 1).

(5) 2018 m. kovo 14 d. Europos Parlamento ir Tarybos direktyva (ES) 2018/410, kuria iš dalies keičiama Direktyva 2003/87/EB siekiant ekonomiškai efektyviai dar labiau sumažinti išmetamųjų teršalų kiekį ir paskatinti investicijas į mažo anglies dioksido kiekio technologijas ir Sprendimas (ES) 2015/1814 (OL L 76, 2018 3 19, p. 3).

(6) T. y. 2 % kas mėnesį.

(7) ES ATLPS 2 etape išduoti ATL, kurie nebuvo grąžinti siekiant padengti patikrintą išmestų teršalų kiekį arba panaikinti, buvo perkelti naudoti ES ATLPS trečiojo prekybos laikotarpio (3 etapo) pradžioje. Tie ATL buvo panaikinti ir tuo pačiu metu toks pat jų skaičius sukurtas 3 etape. Taigi, šis skaičius atitinka tikslų ATL, esančių apyvartoje ES ATLPS 3 etapo pradžioje, skaičių. Žr. https://ec.europa.eu/clima/policies/ets/registry_en#tab-0-2 (15 klausimą „Kas yra ATL perkėlimas?“).

(8) 2019 m. sausio 1 d. sustabdytas leidimas Jungtinei Karalystei paskirstyti nemokamus ATL. Apie 2019 m. nemokamai paskirstytiną ATL skaičių paskelbta 2020 m. vasario mėn., todėl skaičiuojant ATL pasiūlą iki 2019 m. gruodžio 31 d. į juos neatsižvelgta (žr. 2018 m. gruodžio 17 d. Komisijos sprendimą dėl nurodymų vyriausiajam administratoriui Europos Sąjungos sandorių žurnale laikinai netvirtinti atitinkamų procesų Jungtinės Karalystės atžvilgiu, susijusių su nemokamai paskirstytinu ATL skaičiumi, aukcionais ir tarptautinių kreditų keitimu (C(2018) 8707)). Vietoj to, jie įtraukiami į dabartinį bendrą 2020 m. apyvartoje buvusių ATL skaičių.

(9) Šio komunikato paskelbimo metu tikslus ATL, kurie nebuvo paskirstyti įrenginiams, nes taikytos ES ATLPS direktyvos 10a straipsnio 19 ir 20 dalys, skaičius nebuvo žinomas. Pažymėtina, kad šis skaičius neturi įtakos TNAC lygiui, nes tie ATL pridedami prie pasiūlos ir kartu iš jos išskaičiuojami kaip esantys RSR. Kai tik paaiškės ATL, nepaskirstytų įrenginiams, nes taikytos 10a straipsnio 19 ir 20 dalys, skaičius ir pagal tai nustatytas RSR esančių ATL skaičius, jie bus paskelbti atnaujintoje komunikato redakcijoje.

(10) 2021 m., laikantis patikslintos Direktyvos 2003/87/EB redakcijos 10a straipsnio 7 dalies, iš tų kiekių bus išskaičiuota 200 mln. ATL, kurie bus perkelti į naujiems rinkos dalyviams skirtą rezervą, atitinkantį ES ATLPS 4 etapą.

(11) „Be to, 50 mln. nepaskirstytų apyvartinių taršos leidimų iš rinkos stabilumo rezervo papildomos likusios pajamos, gaunamos už 300 mln. apyvartinių taršos leidimų, numatytų parduoti 2013–2020 m. laikotarpiu pagal Komisijos sprendimą 2010/670/ES, ir jie panaudojami tinkamu laiku [inovacijų fondui]“.

(12) Šis skaičius apima vadinamuosius ankstyvuosius aukcionus, t. y. ATL, kurie galioja 2013–2020 m. laikotarpiu, tačiau buvo parduoti aukcionuose iki 2013 m. sausio 1 d.

(13) Nuo 2019 m. sausio 1 d. taip pat buvo sustabdyta Jungtinės Karalystės teisė parduoti apyvartinius taršos leidimus aukcionuose. Jungtinės Karalystės apyvartinių taršos leidimų pardavimas aukcionuose atnaujintas 2020 m. kovo mėn., todėl į jį neatsižvelgta ir skaičiuojant apyvartinių taršos leidimų pasiūlą iki 2019 m. gruodžio 31 d. Jie įtraukiami į dabartinį bendrą 2020 m. apyvartoje buvusių ATL skaičių.

(14) Žr. Komisijos komunikatą C(2018) 2801 final: https://eur-lex.europa.eu/legal-content/LT/TXT/PDF/?uri=CELEX:52018XC0516(01)&from=EN

(15) Žr. Komisijos komunikatą C(2019) 3288 final: https://eur-lex.europa.eu/legal-content/LT/TXT/PDF/?uri=CELEX:52019XC0516(01)&from=LT

(16) Žr. 3 išnašą.

(17) Žr. 2015 m. Anglies dioksido rinkos ataskaitą (COM(2015) 576).

(18) Remiantis ES sandorių žurnalo (ESSŽ) 2021 m. balandžio 1 d. išrašu.

(19) Pažymėtina, kad RSR sprendimo tekste daroma nuoroda į ankstesnę ATLPS direktyvos formuluotę, susijusią su nepaskirstytais leidimais iš naujiems rinkos dalyviams skirto rezervo.

(20) Skelbiama http://www.eex.com/en/products/environmental-markets/emissions-auctions/archive ir https://www.theice.com/marketdata/reports/148

(21) Pirma dalis – 200 mln. ATL – parduota 2011 ir 2012 m., antra dalis – 100 mln. ATL – parduota 2013 ir 2014 m. Daugiau informacijos – https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf

(22) Remiantis ESSŽ 2021 m. balandžio 1 d. išrašu.

(23) Dėl 2008–2012 m. laikotarpio patikrinto šiltnamio efektą sukeliančių dujų kiekio žr. bendro perkelto kiekio paaiškinimą (3.1 skirsnyje).

(24) Bendras patikrintas šiltnamio efektą sukeliančių dujų kiekis grindžiamas ESSŽ 2021 m. balandžio 1 d. išrašu, kuriame atsižvelgiama į ATL apskaitą iki 2021 m. kovo 31 d. Taigi šiltnamio efektą sukeliančių dujų kiekis, apie kurį pranešta po tos datos, neįskaičiuotas.

(25) Žr. 13 išnašą.

(26) Žr. 14 išnašą.

(27) Žr. 3 išnašą.

(28) Kaip nurodyta 9 išnašoje, į šį skaičių neįtrauktas ATL, kurie nebuvo paskirstyti įrenginiams, nes taikytos ES ATLPS direktyvos 10a straipsnio 19 ir 20 dalys, skaičius. Kai tik paaiškės ATL, nepaskirstytų įrenginiams, nes taikytos 10a straipsnio 19 ir 20 dalys, skaičius, jis bus paskelbtas atnaujintoje komunikato redakcijoje.

(29) Kaip nurodyta 9 išnašoje, į šį skaičių neįtrauktas ATL, kurie nebuvo paskirstyti įrenginiams, nes taikytos ES ATLPS direktyvos 10a straipsnio 19 ir 20 dalys, skaičius. Kai tik paaiškės ATL, nepaskirstytų įrenginiams, nes taikytos 10a straipsnio 19 ir 20 dalys, skaičius, jis bus paskelbtas atnaujintoje komunikato redakcijoje.

(30) Kaip nurodyta 9 išnašoje, į šį skaičių neįtrauktas ATL, kurie nebuvo paskirstyti įrenginiams, nes taikytos ES ATLPS direktyvos 10a straipsnio 19 ir 20 dalys, skaičius. Kai tik paaiškės ATL, nepaskirstytų įrenginiams, nes taikytos 10a straipsnio 19 ir 20 dalys, skaičius, jis bus paskelbtas atnaujintoje komunikato redakcijoje.